《赠杨文伯》
宋代·周孚

匆匆永阳城，别我正月尾。当时已念子，山路石磊磈。

只今再相见，霜风凋百卉。长年走道路，煖席能得几。

信知书作祟，可但穷有鬼。殚精谩屠龙，适周终履豨。

攲危不少慑，叹息子亦伟。倒囊欲振子，吾事真不避。

西州老次公，采掇到葑菲。肯令霜雪干，凋丧杂蒲苇。

子才正牢落，我意空愤悱。勉旃无多谈，寒醅绿如蚁。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。